Ikea pladespiller kommer til oktober – her er prisen

Der er nu kommet både dato og pris på den Ikea pladespiller, vi fortalte om tidligere på sommeren. Den er en del af Obegränsad-kollektionen, der er lavet i samarbejde med med DJ-gruppen Swedish House Mafia.

Obegränsad-tingene sættes til salg den 6. oktober og er kun tilgængelig i “en begrænset periode”, som Ikea skriver. Pladespilleren har fået en prislap på overkommelige 999 kroner.

Ud over pladespilleren består kollektionen, der er skabt til “kreativ og musikalsk udfoldelse i hjemmet”, af følgende produkter. LED bord-, væg og gulvlamper, ur, opsats til computer, højtaler og LP-plader, bord, reoler, lænestol, tasker, gulvtæppe, hjemmesko (!), tæppe og pudebetræk.

En del af Obegränsad-kollektionen. Hjemmeskoene skimtes under stolen til højre… (foto: Ikea).

Swedish House Mafia håber, at Obegränsad kan være et springbræt for hjemmeartisterne til at sætte gang i deres kreative og musikalske karrierer.

– Vi plejede selv at finde på kreative måder at tilpasse Ikea-møbler til vores liv som unge musikere, så samarbejdet er formet omkring vores egen personlige rejse og de behov, man har, når man først starter ud i musikkens verden, siger Swedish House Mafia.

Der er endnu ikke nogen som tekniske informationer om den kommende Ikea pladespiller. Vi ved dog, at den er kablet – den har både phono-stik og 3,5 mm jackstik til en ekstern højttaler. Den fungerer blandt andet sammen med Ikea Eneby højttaleren, loves det.

Det havde ellers været temmelig oplagt at have udstyret pladespilleren med wi-fi, så den kunne fungere med Sonos | Ikea Symfonisk højttalerne …

Detalje fra pladespilleren.

Ikea pladespiller kommer til oktober – her er prisen